
PAUL CROES TA DEN KIA DESDE DIAMARS MAINTA: 


“MI TA CARGA MI 
RESPONSABILIDAD MANERA 
SEMPER MI A HACI” 


2 


ENTRANTE AWE 
OPERACION DI KFC Y 
BK MESTER BAY DEN 
MAN DI GRUPO NUCETE 
DI BRIGHT BAKERY 


SITUACION NA 
SURNAM TA UN 
ADVERTENCIA SERIO 
PA SITUACION 
NA ARUBA 


GOBIERNO A LAGA HACI ESTUDIO SI, 
UZO DI CASNAN PA 
AIRBNB TA STROBA 
LOCALNAN PA YEGA 
NA NAN MESUN CAS 


EMPRESARIONAN 
NA HULANDA TA 
PIDI GOBIERNO 
MAS ESPACIO PA 
PUSHA ECONOMIA 


NA ARUBA ESAKI TA CASTIGABEL 

E 
snan cu ta amigo di Paul Croes por a saca afo cu e taba- 
ta preparando su famia pa ausencia pa dos aña, despu- 
es di e ultimo veredicto di Corte di Casacion. Specialmente 
e potret cu el a publica dialuna riba su Facebook unda por 
mira e mannan di e 4 miembro di famia Croes-Paesch. Y es- 
aki a sosode diamars mainta tempran. Sin ningun anuncio 
previo. 


Momento cu el a manda e declaracion via di Facebook, cu 
tabata programa, ya caba el a yega KIA pa e cuminsa sinta 
su castigo. Y riba su Facebook por a lesa su mensahe cu ta 
bisa “mi ta carga mi responsabilidad manera semper mi a 
haci”. 


Diamars mainta Paul Croes a meld na Korrektie Instituut 
Aruba pa sinta su sentencia di 3 aña di prizon. El a haci 
esaki den tur trankilidad sin ningun fanfaria y sin a laga 
avisa ningun medio of amigonan. El a scoge esaki pa tranki- 
lidad di su famia y esnan cerca na dje, segun AWEMainta a 
wordo informa. 


Su palabranan pa prensa prome cu el a bay paden tabata “Mi 
ta carga mi responsabilidad cu un mente y curason trankil. 
Como esun responsabel pa tur cos cu ta encera un Ministerio 
di Gobierno ami ta esun cu mester carga e responsabilidad 
aki. E periodo aki mi lo uz’e pa enfoca riba cosnan positivo 
cu mi por saca for di e momento pisa aki den mi bida y yuda 
hobennan cu ta cay cera y yuda den duna les na esnan cu lo 
desea esaki” Paul Croes a bisa. 


“Sigur e ta un situacion duro pa mi y mi famia. Momentonan 
dificil cu nos ta pasando aden pero cu un confiansa y energia 
positivo nos ta sali for di esaki tambe. Mi lo sali hopi mas 
fuerte di henter e situacion aki. No ta e ultimo cu boso lo 
scucha di Paul Croes” tabata su declaracion. 


Paul Croes a ricibi e sentencia final di Corte Supremo (Hoge 
Raad) Cassatie na Hulanda dia 7 di Februari recientemente. 
OM a dun’e te dia 21 di Februari pa meld na KIA y esaki 
ta locual el a haci tambe, despues di a pasa e fecha di 
cumpleaños di su yiu muhe den fin di siman. 
E sentencia final despues cu OM a pidi 5 aña di prizon pe, 
a resulta den 3 aña. Di esaki e lo mester sinta 2 aña den 
prizon. 


Finalmente Caso IBIS a resulta un caso unda a acusa Paul 
Croes di a uza 55.000 florin di su propio Fundacion Politico 
pa uzo personal. Algo cu Croes te na ultimo a keda bringa, 
pero tawata parce cu tur cos tawata delinea pa ta ‘kant en 
klaar’, segun esnan rond di dje a bisa. 


Fuentenan cerca na e caso ta informa prensa cu Paul Croes 
su team di defensa ta evaluando pa inicia un proceso di 
Corte Europeo di Derechonan Humano pa e 86 dianan cu el 
a pasa den isolacion, algo inhustificabel pa e acusacionnan 
cu tawatin den su contra durante e inicio di e caso aki, 
considera un abuso di marca mayor. 


Paul Croes ta den KIA desde diamars mainta: 


“Mi ta carga mi responsabilidad 
manera semper mi a haci” 

E 
compania local cu tin e frankicia di 
KFC y Burger King ta den problema 
serio. Pa algun tempo caba a constata 
cu e clientenan ta decepciona pa e for- 
ma di maneha e empresanan aki. 
No ta papia solamente di servicio cu 
ta brinda den e establecimento pero 
hasta e limpiesa ta laga di desea. Pa 
algun luna caba clientenan ta critica cu 
hopi biaha no tin producto disponibel. 
Por ehempel den e caso di KFC nan 
famoso biscuit hopi biaha pa tempo 
largo no ta disponibel. 
Nan mester a cambia e refresconan 
cu nan tabata uza pa motibo cu nan 
cuenta a wordo cera na e otro compania 
cu tabata entrega e producto aki na 
nan. Banda di esaki a hinca placa den 
construccion di varios edificio nobo 
pero tambe filialnan nobo manera BK 
Santa Cruz y edificio nobo pa KFC y BK 
na Playa. 


Pues pa casi un aña caba e situa- 
cion aki tabata 
andando ora 
cu a 


haya interes di un posibel cumprado. 
Ta trata di Miguel Nucete cu ta esun cu 
a “cumpra” Bright Bakery riba un lease 
agreement. 
Nucete y su compania ta interesa pero 
no tin e cash pa cual mester haya finan- 
ciamento di banco y aki e rabo di porco 
a cuminsa crul. 
Den e negociacion cu Nucete a inicia 
pa cumpra share di e companianan 
local doño di KFC y BK, hopi cos a bay 
robes, di loke por a lesa den sentencia 
di Corte duna recientemente. 
Hecho cu e propio Nucete, sin haci due 
dilligence prome a bay di acuerdo pa 
tuma operacion di e companianan over 
prome cu e compra mes tuma luga. 
Loke ta remarcabel ta cu den e proceso 
aki ambos partido tabatin e mesun 
abogado, cual no ta normal den mundo 
di comercial. 


Nucete a comete poco eror barbaro, 
manera firma pa tuma opera- 
cion despues di dos dia, lagando 
e condicionnan poni pa compra di 
sharenan cay (kisas incon- 
scientemente). 
Asina por 


ehempel, e ta bisa cu e no haya e relato 
financiero pa entrega esaki na banco. 
P’esey e no por tuma e operacion over. 
Pero Huez a mustr’e tuma operacion 
over no ta mescos cumpra e sharenan. 
Y a bis’e bon cla “abo mes a firma pa 
tuma e operacion despues di dos dia” 
di firma un asina yama Side Letter, 
banda di e Share Purchase Agreement. 


Awo a yega 7 di december y nada di 
Nucete su compania pa tuma over pa 
cual Island Holding, doño di e franki- 
cianan local di KFC y BK a mustr’e riba 
loke a firma y cu esey no a sosode. 
Awo cu Island Holding a bay Corte pa 
orden’e tuma e operacion den algun dia, 
a sinti cu door di e situacion malo di e 
bendedo e lo ta trata di saca lo miho di 
e situacion aki. Pero Hues a bis’e ‘no, no 
meneer. Cos no ta bay asina.” E condi- 
cionnan ta algo cu no por cambia awo 
y “nos ta papia specificamente di tuma 
operacion over”. Y esaki bo mester 
cumpli cu e palabracion, tabata e ordo 
di Corte. Asina mes a duna e compania 
di Nucete dos siman di tempo. Esaki ta 
pa nan por toch sinta como profesional 
hunto y regla algun punto, no pa haci 
cambio. E sentencia aki tabata dia 6 di 
februari y esey ta nifica cu pa awe 
diaranson, 22 di februari, 
ta e dia pa Etecun tuma 
over e operacion y finalisa 
e procedura pa haya 30 miyon 
florin pa compra di e frankici- 
anan local, cual compra ta bini 
tambe cu algun edificio. 


Entrante awe operacion di KFC y BK mester 
bay den man di grupo Nucete di Bright Bakery 

M 
inisterio di Asuntonan di Exteri- 
or di Hulanda, diasabra anochi a 
emiti un comunicado caminda ta con- 
seha esunnan cu kier biaha pa Para- 
maribo, Surnam, pa nan evita di bay 
den centro di e ciudad, evita tambe ed- 
ificionan di gobierno y sigur sitionan 
caminda tin aglomeracion di hopi hen- 
de. Autoridadnan ta anticipando cu e 
siman aki, demostracionnan contra di 
gobierno di e pais lo continua y ta an- 
ticipando cu esaki lo bira mas grandi cu 
mas ciudadano rabia subiendo caya pa 
protesta contra di gobierno di e pais. 


Ministerio Hulandes ta anticipa cu 
actividadnan lo continua y cu esakinan 
lo ta compaa pa mas violencia cu 
esunnan di siman pasa y ta conseha 
tur ciudadano Hulandesa cu ta rumbo 
pa Surnam, pa sigui instruccionnan cu 
ta ser emiti, tambe recomendacionnan 
di autoridadnan di Surnam. Pueblo 
Surnameño a dicidi di subi caya pa 
manifesta nan disgusto y rabia pa cu 
e maneho di e gobierno di Presidente 
Chan Santohki, acusando gobierno di 
ta responsabel pa e crisis economico 
cu e pais ta confrontando pa algun 
tempo caba. 


Inflacion den e pais a alcansa 54% algo 
nunca antes bisto mientras cu e pais ta 


conta c’un debe nacional inmenso cual 
tin man di gobierno mara y caminda 
practicamente no por haci mucho 
pa pueblo su bienestar. Gobierno 
Hulandes a keda impresiona pa e situa- 
cion cu a surgi caminda a haci hopi uzo 
di violencia y e forma con demostran- 
tenan a kibra y drenta varios negoshi, 
a purba di penetra den edificionan di 
gobierno y hasta violencia contra di 
otro ciudadanonan cu ta sostene gobi- 
erno. 


Pa algun siman caba a surgi situa- 
cionnan hopi tenso den comunidad 
pero diripiente diabierna ultimo e 
demostrantenan a cuminsa destrui 
negoshi y edificionan, a cuminsa 
‘plunder’ tur caminda cu tabata por y 
esaki sin duda a bira algo hopi serio 
mes. 
Ya no ta cuestion di spera riba gobi- 
erno mas, ya cu un ciudadano si e ta 
hincando gasolin den su auto of ta 
cumprando den un supermercado, den 
henter e pais ta sinti e crisis economico 
aki, cu ta birando dia pa dia mas pio. 
Ciudadanonan ta drenta un supermer- 
cado pa cumpra mesun cosnan cu nan 
a cumpra un siman prome pero e placa 
cu nan a paga un siman prome, ya no 
ta suficiente pa haya mesun produc- 
tonan ya cu inflacion ta sigui aumenta. 


ADVERTENCIA 
Ta un situacion cu tambe ta hopi notabel 
aki na Aruba, caminda inflacion ta sigui 
pa su cuenta, aumento di productonan 
di prome necesidad, caminda 20 florin 
di productonan den cualkier negoshi, 
ya no ta suficiente y dor di inflacion e 
consumido tin mester di entre 35 pa 40 
florin pa paga loke el a cumpra algun 
siman prome. Mescos cu na Surnam, 
aki na Aruba tambe e clase media den 
comunidad, un grupo cu tabata practi- 
camente e weso di lomba di e pais, ta 
birando pober y e pobernan ta birando 
mas pober, creando un situacion cu ta 
casi igual cu Surnam. 


Loke gobierno tin suerte te cu aworaki, 
ta cu sindicatonan cu fuera di nan rol 
di ta lucha pa e situacion laboral di 
nan miembronan, ta institucionnan 
cu mester salvaguardia e bienestar di 
henter pueblo pero pa algun tempo 
caba sindicatonan ta den skina di gobi- 
erno, aceptando tur medida, sin lanta 
bos pa defende pueblo. 
Mescos cu na Surnam, e situacion aki 
na Aruba ta manera un wea di presion, 
caminda un rato pa otro e lo por saca 
steam y hasta explota y pueblo lo por 
subi caya pa mustra su desaprobacion 
pa e maneho di gabinete Wever Croes 
II. 


Situacion na Surnam ta un 
advertencia serio pa situacion na Aruba 

live easy 


L 
o cuminsa un estudio pa midi e impacto di 
“vacation rental” riba e cantidad di casnan 
pagabel pa localnan. Cada cas cu wordo ofre- 
ci como “vacation rental” ta nifica cu tin me- 
nos pa nos propio localnan. 


E cantidad di casnan obtenibel pa localnan ta 
baha door cu personanan – cu no ta biba na 
Aruba – ta cumpra casnan den zona residen- 
cial cu e meta di haci esaki un “AirBnB”. 


Cu menos cas obtenibel door di e desaroyo 
aki pero cu un demanda grandi pa cas, e prijs 
pa cas ta sigui subi y bira impagabel pa nos 
mesun hendenan. Esaki ta stroba nos localnan 
di yega na nan propio cas. 


Esaki ta un desaroyo preocupante y cu tin e 
atencion di gobierno di Aruba. Door di falta di 
informacion y maneho riba “vacation rental” 
priva, Minister Geoffrey Wever su peticion 
na Conseho di Minister a wordo aproba pa 
asina cuminsa un estudio pa midi e impacto 
economico, social y pa sociedad di “vacation 
rental” na Aruba. 


E estudio esencial aki, fase 1, lo wordo ehecuta 
prome y basa riba e resultado di fase 1, fase 
2 lo bira un conseho riba un maneho concreto 


Gobierno a laga haci estudio si, 


Uzo di casnan pa AirBnB ta stroba 
localnan pa yega na nan mesun cas 


y inclusivo. 


Desaroyo sostenibel ta encera un sociedad inclusivo den cual cada persona 
por participa y logra su metanan. Cada local mester por yega na su proprio 
cas. 


Garantisa acceso na cas adecua, sigur y pagabel pa un y tur, Sustainable 
Development Goal 11, ta un condicion necesario pa desaroyo sostenibel. 
“Mi ta sigur cu e estudio aki lo duna nos e informacion relevante pa traha 
maneho na beneficio di y eleva calidad di bida di nos ciudadanonan”, segun 
minister Geoffrey Wever. 

D 
iamars mainta Wardacosta a ricibi un noti- 
ficacion di e boto Slompo 4 cu tawata tin 
problema cu motor riba lama. E capitan a noti- 
fica cu su boto di pesca tawata tin problema y 
cu e no por a sigui nabega. E punto di sosten di 
Wardacosta na Aruba mesora a dirigi un patruya 
pa bay na localidad di e boto. 


Una bes cu a yega na e localidad di e boto 
banda di Commandeursbaai, e boto patruyero 
di Wardacosta a tou e boto cu dos persona 
abordo. Wardacosta a hiba e boto na Pier di 
Commandeursbaai, caminda Slompo 4 por a 
mara cu siguridad. 


Wardacosta ta avisa doñonan di boto pa haci 
mantencion regular na nan botonan. Pa nan 
propio siguridad na bordo mester tin: suficiente 
chaleco di salbabida, un flashlight cu bateria 
y un pito, un EHBO kit, suficiente awa, aparato 
pa paga candela, VHF radio of un celular full di 


Slompo 4 a laga piscadonan na caya riba lama 


charge. Evita e chens di un accidente of situacion peligroso riba lama 
cu bo boto of seadoo. 


Den caso cu bo mester di yudansa bo por yama Wardacosta riba 913 
of e whatsapp number 005999, 510 0913. Gosa di lama y beachnan na 
un manera safe. 

E 
mpresarionan Hulandes ta mustra 
cu nan ta indispensabel pa e pais, 
tanto companianan chikito como em- 
presanan grandi y ta pidi gobierno pa 
nan haya mas espacio pa sigui inverti 
den economia di e pais y asina sirbi in- 
teres di hopi hende. 


Mientras cu na Hulanda empresarionan 
ta pidi gobierno mas espacio pa nan 
desaroya nan mes, aliviando diferente 
ley conoci como “red tapes” pa nan 
por sigui amplia nan companianan, aki 
na Aruba e situacion ta birando dia pa 
dia mas dificil pa empresarionan. 
Mescos cu aki na Aruba, caminda 
empresarionan ta wordo liga di tin 
mucho laso cu mandatarionan, na 
Hulanda nan ta haya tambe cu sin 
necesidad empresarionan ta wordo 
pinta den un forma negativo cu lo tin 
interes solamente den nan propio 
interes mientras cu esaki no ta e caso. 


E grupo aki ta mustra cu dia’den dia’fo 
nan ta tumando riesgonan grandi cu 
nan negoshi pa asina mes nan scucha 
entre otro mandatario- of otro instan- 
cianan cuestiona nan forma di procede 
dunando e impresion cu nan kier pa 
e empresarionan stop di existi si ta 
posibel. 


Entre otro ta ser culpa empresarionan 
di ta culpabel na daña medio ambiente, 
cu nan no ta trata nan empleadonan 
bon y cu solamente empresarionan lo 
ta interesa den gana placa. 
Partido VVD di Prome Minister Rutte 
ta haya e posicion aki hopi incorecto 
y cu e vision aki ta presenta un riesgo 
grandi pa futuro di e pais, ya cu real- 
mente empresanan grandi y chikito, 
ta di vital importancia pa Hulanda a ser 
mustra. 


Pa colmo ta ser mustra cu 7 di cada 
10 persona cu ta lanta tur dia pa bay 
trabou, ta hendenan cu emplea pa 
empresanan grandi, negoshinan chikito 
y otro tipo di empresanan moderno. 
Sinembargo apesar di tur e aspectonan 
positivo aki, ta sigui crea un impresion 
eroneo cu no ta necesario y ta influ- 
encia cualkier intencion cu empresari- 
onan tin pa cu nan compania, pa Sali 
dilanti y sigui desaroya economia di e 
pais aki. 


ARUBA 
Notabel di e informacion aki for di 
Hulanda, aki na Aruba tin un situacion 
casi igual ya cu ta pa hopi tempo caba 
tin empresario- y inversionistanan ta 
critica un serie di asuntonan cu ta stro- 
bando nan desaroyo of expansion. 


E asina yama “red tape” a bin na cant- 
idad di ocasion riba mesa, caminda 
empresario 
y 
inversionistanan 
ta 
mustra riba asuntonan legal cu nan ta 
trata di regla pero no ta haya e coop- 
eracion necesario di departamentonan 
di gobierno. 
Varios gobierno desde Status Aparte a 
yega di purba pa elimina e “red tape” 
aki den su propio departamentonan 


pero constantemente ta surgi e mesun 
critica, riba e tardansa riba peticionnan 
haci di parti di e empresanan aki. 


Den 2022 varios miembro di Parlamento 
a mustra cu gobierno, nan gobierno, tin 
cu haci mas na purba elimina e sistema 
aki, caminda un peticion cu no mester 
tuma demasiado tempo, ta tarda asina 
hopi cu esaki ta haci comerciantenan 
desespera. 
Loke tambe ta un gran diferencia 
entre e situacion aki, ta e hecho cu 
ultimo añanan mandatarionan a ser 
persigui 
hunto 
empresarionan 
pa 
motibo cu e sistema hudicial ta haya 
cu na momento c’un minister yuda un 
empresario pa regla su permisonan, 
esaki ta ser considera como un caso 
castigabel caminda husticia ta pensa 
cu aki e mandatario a wordo privilegia 
sin cu a presenta prueba concreto di e 
acusacion aki. 


Cu na Hulanda awor empresarionan ta 
bin dilanti y bolbe bisa publicamente 
cu nan tin mester di mas ayudo, mas 
espacio, ta mustra cu nan kier cambio 
pero e tipo di cambionan aki na Aruba 
ainda ta mustra hopi leu pa wordo 
logra. 


Empresarionan na Hulanda ta pidi 
gobierno mas espacio pa pusha economia 


Na Aruba esaki ta castigabel 

D 
iamars algo prome cu 3or di atardi, 
brandweer a sali cu urgencia pa un 
cushina cu lo tabata na candela. E cas lo ta- 
bata bou huma. Den e cas lo tabata tin dos 
persona grandi. Na yegada brandweer me- 
sora a domina y combati e candela. E per- 
sonal di brandweer a pidi pa presencia di 
ambulance pa haci un chekeo medico cu e 
señora, mirando cu e señora a keda basta 
spanta. E candela a cuminsa na momento 
cu e señora tabata den cushina dilanti stoof 
ta hasando algo y di golpi e vlamnan a bay 
halto. 


Cushina di cas na candela, 
presencia di brandweer y 
ambulance a wordo pidi 


Comerciantenan cu tin un negoshi propio y e volumen di benta ta 
Afl. 50.000 of menos, no mester declara ni paga BBO/BAVP y BAZV 


E regulacion aki no ta conta pa e comerciantenan cu ta explota bienes 


E 
comerciantenan cu tin un negoshi propio (eenmanszaak) y e volumen 
di benta di nan empresa ta Afl. 50.000 of menos pa aña, no mester de- 
clara ni paga BBO/BAVP y BAZV. Pa ley, e comerciantenan aki ta wordo ab- 
solvi di e debernan pa declara y paga BBO/BAVP y BAZV. E regulacion aki 
no ta valido pa e comerciantenan cu ta explota bienes cu e meta pa rici- 
bi entrada permanente. Por ehempel e comerciante cu ta ricibi entrada di 
huur di un propiedad inmobil (cas of otro edificio) si lo mester paga BBO/ 
BAVP y BAZV tur luna. E cambionan menciona aki ta na vigor entrante 1 
di januari 2023. 


Kico si mester declara? 
Tur aña e comerciantenan menciona mester raporta e volumen di benta 
(“bedrijfsomzet”) di nan empresa den nan declaracion di inkomstenbe- 


lasting. Departamento di Impuesto ta saca 
e formulario di declaracion aki tur aña. Por 
ehempel: e formulario di aña 2023 lo sali den 
aña 2024. 


Si surpasa e suma maximo di Afl. 50.000 
Si e volumen di benta surpasa Afl. 50.000 
durante aña, e ora e comerciante tin cu noti- 
fica Departamento di Impuesto mesora pa 
e por wordo registra pa BBO/BAVP y BAZV. 
Den e caso aki e comerciante mester cuminsa 
declara y paga BBO/BAVP y BAZV tur luna den 
e aña vigente y durante e añanan cu ta sigui. 

L O C A T E D A T B U C U T I 
& T A R A B E A C H R E S O R T 


Exhibicionista a saca su parti intimo pa 
un dama turista y su yiu menor di edad 


D 
ialuna anochi prome cu 10’or polisnan a bay 
area di Paseo Herencia pa un homber cu lo a 
saca su parti intimo den baño pa un dama turis- 
ta compaña pa su yiu menor di edad. Na yegada 
polisnan a papia cu casa di e muhe y e lo a spli- 
ca nan kico a sosode den baño di un estableci- 
mento ey banda. 
Parce cu e homber ya lo tawata bezig algun rato 
prome den area di Holiday Inn y Moomba. Dilanti 
un tienda di e mall nan a bin detene e homber 
aki, cu aparentemente lo ta mesun homber cu 
den pasado lo tawata ofrece muchanan di scol 
placa pa subi den auto cu ne. 
Mester añadi cu e homber tawata sodando 
profusamente, un indicacion cu posiblemente 
e lo a uza un of otro substancia cu a pone su 
sistema nervioso bay den “over drive”. Polis 
a bay unda e mama cu a yiu menor di edad 
tawata pa tuma nan declaracion. Agentenan 
a pidi transportwagen cu lo mester a hiba e 
homber Strandpolitie y tambe a bay over pa 
notifica e departamentonan concerni manera 
Slachtofferhulp y Jeugd en Zeden Politie(JZP). 

D 
ialuna 20 di Februari a tuma luga 
cortamento di cinta di Dental well- 
ness. N’e ocasion aki a hiba palabra entre 
otro propietario di e centro dental nobo 
aki esta Oscalina van de L’Isle miho cono- 
ci como Alina. Alina a gradici tur presen- 
te y esnan cu a colabora pa por realisa 
un soño di dje, esta Dental Wellness cu ta 
situa na Solito. 


Despues di a termina su studio exitosa- 
mente na Hulanda como mondhygienist 
na Hanze Universiteit na Groningen na 
2019 cu su titulo BSc, el a regresa su 
isla natal. Desde aña 2020 a ofrece su 
servicio na diferente consultorio dental, 
e.o. Pre-Care Clinic, H.M. Tromp dental 
care, 
N.S. Djoehari, clinica dental di dra Dariela 
Vega y Van trikt dental. 
Sinembargo meta y soño di Alina tawata 
pa por tin su propio consultorio dental y 
awor esaki a bira un realidad completo. 


Formando parti di e team tambe ta Karen 
K. L. Daza Escobar kende a gradua na e 
Universidad El Bosque na Colombia na 
2019 como dentista, y awor ta forma e 
team di Dental Wellness y ta cla pa brinda 
Aruba un servicio riba nivel reconoci 
internacionalmente 
y 
avansa. 
Karen 
tawata parti di servicio militar na unda el 
a ofrece su servicio como dentista y cu 
un afinidad pa trata mucha y pashent cu 
trauma. 


Palabra di gradicimento na ta bay na 
Qredits Aruba, Vcd Developments Nv, 
ARBOR construction, Zen Services - Hairo 
Loefstop, Luis Alvaro Ramirez y Francois 
Stamper. 
Aruba por ta orguyoso di un team hoben 
cu ta consisti di Etta Wever cual ta prak- 
tijk manager, Alina, Karen y Sandra Ortiz, 
ta ganando experiencia tur dia y ta cla 
y willing pa sigui brinda Aruba servicio 
dental cu e pashent como prioridad. 


Aruba ta conta awor cu un centro dental 
nobo situa na Solito esta Dental Wellness 

E 
n conexion cu e conmemoracion di 
160 aña di abolicion di sclavitud 
den Reino Hulandes, Gobierno Hulan- 
des a aloca 2 miyon euro na dos fon- 
donan Hulandes: Mondriaan Fonds y 
Fonds voor Cultuurparticipatie. E fon- 
donan disponibel ta destina pa proyec- 
tonan of iniciativanan cu lo trata riba 
conscientisacion tocante e historia, 
abolicion y efectonan di sclavitud den 
Reino Hulandes. 
Minister Xiomara Maduro ta informa 
cu Aruba tambe ta bin na remarca pa 
haci peticion di e fondonan aki. Pa e 
motibo aki, den un colaboracion entre 
Ministerio di Cultura hunto cu e grupo 
di trabou Comision Conscientisacion 
Sclavitud di Aruba, Biblioteca Nacional 
Aruba, Mondriaan Fonds y Fonds voor 
Cultuurparticipatie lo organisa un 
tayer informativo y interactivo tocante 


e fondonan disponibel durante e aña 
di conmemoracion ‘herdenkingsjaar 
slavernijverleden’. Durante e tayer lo 
splica mas amplio di con e areglo di e 
fondonan ta hinca den otro, puntonan 
di consideracion ora di haci peticion, 
miho practicanan ‘best practices’, 
y otro consehonan practico ‘tips & 
tricks’. 


Minister di Cultura ta invita tur esnan cu 
tin un idea of proyecto en conexion cu 
conscientisacion di sclavitud na Aruba 
pa participa y ricibi mas informacion na 
e Tayer Fondonan Hulandes Disponibel 
Pa ‘Herdenkingsjaar Slavernijverleden.’ 
E sesion lo wordo brinda door di e 
conseheronan cultural sra. Gyonne 
Goedhoop, sra. Dyonna Benett y sra. 
Tibisay Sankatsing Nava. Esaki lo tuma 
luga riba diabierna, 24 di februari 2023, 


di 9’or di mainta pa 1’or di merdia na 
Biblioteca Nacional di Aruba den sala 
Diamante. E tayer lo wordo duna na 
Papiamento y Ingles. Entrada ta gratis. 
Pa participa mester registra prome 
cu 22 februari riba Eventbrite ‘Tayer 
Fondo Slavernijverleden’. 


P 
intamento por ta un conexion direct na nos pensamento. Nos ta hasi’e 
ora nos papia na telefon y cuminsa sketch automaticamente of ora nos 
ferfela nos mes mane studiantenan den un les cu ta laga trase di nan mes 
atras riba nan lessenaar. E por ta un tool hopi handig pa cuminsa brainstorm 
of planea un proyecto. E por wordo uza como un prome stap, tin biaha pa 
traha un pintura, otro biaha pa traha storyboard pa un film. E lesnan ta bay 
rond di warm up man y los nos creatividad. Mester djis cuminsa. 


Cada persona por uza pintamento den nan mesun manera. Nos ta bay explora 
e doel di cada un, pa stap over na un otro medium of pa keda cu e mesun. 
E metodonan nos ta uza ta varia tambe. Cada persona tin nan tool preferi; 
pen, marker, potlood of spraypaint. Technique tambe ta varia. Tin ta prefera 
repetetivo y lihe, otronan ta prefera slow y trankilo. Hasta e material cu nos 
uza pa pinta riba dje ta haci diferencia. Ami semper tawata pinta riba mi 
lessenaar den les, hinca mi den yen problema, pero nada tawata sinti miho 
cu potlood riba palo of un marker riba un muraya. 


Mi ta spera cu e lesnan ki bo lo compronde mas dicon nos ta pinta; pa medita, 
pa brainstorm of pa cuminsa un proyecto mane un film of comics. Nos lo uza 
esey como entrada y sigui di eynan. 


Tayer Fondonan Hulandes disponibel 
pa ‘Herdenkingsjaar Slavernijverleden’ 


Cuminsa cu dibuja 


Pintamento experimental dicta pa cu e artista Efrem Angela 

Fortaleza Pa Famia 


TA tempo pa nos aumenta nos confiansa den Señor, ta tempo pa haci oracion sin stop, pasobra ta solamente Dios tin 
e ultimo palabra, y ora oracion ta subi na cielo, bendicion lo baha na tera. Pasobra pa Dios nada ta imposibel,nos Dios 
nunca a perde un bataya, y den Cristo Hesus nos ta mas cu vencedor. 


Ta tempo pa laga tur cos den man di Señor pasobra esey ta demostra confiansa den Dios, cu aunke cu nos no ta mira 
Dios, nos sa cu E ta Fuerte, Firme y Fiel. Ora nos laga tur cos den man di Dios, nos lo mira Dios su man den tur cos. 


Pasobra Ami ta Señor bo Dios. Kende ta sostene bo man drechi. Kende ta bisa bo, 
No tene miedo Ami lo yuda bo (Isaias 41:13). 


No tene miedo pasobra Mi ta cu bo, no desmaya, pasobra Mi ta bo Dios, Lo Mi fortalece bo, si lo Mi yuda bo. 
Si lo Mi sostene bo cu e man drechi di husticia (Isaias 41:10). 


Señor kier splica nos bon cla den Zacarias 4: 6 bisando: No ta pa medio di forsa, ni pa medio di poder, 
ma pa medio di Mi Spirito, e Señor di ehercitonan ta bisa. 


No ta pa medio di un ehercito, ni tampoco forsa fisico, pero pa medio di e Spirito di Dios. 
Den e presencia di Dios murayanan lo cay y seronan lo move. 


Dios kier recorda su pueblo cu su poder ta infinito, y solamente nos mester presenta tur nos oracionnan cu suplica y 
gradicimento y no ansha pa nada. 


Mundo ta yen di ansha, preocupacion y stress, pero esnan cu ta kere den Dios, lo para firme sabiendo cu Dios ta cu nos. 


Pa e motibo aki Bo ta grandi, O Señor Dios, pasobra no tin ningun manera Bo,y no tin ningun Dios fuera di Bo. Conforme 
tur loke nos a tende cu nos horea (2 Samuel 7:22). 


Den Daniel capitulo 6 ta wordo demostra na nos cu Daniel tabata haci oracion tur momento y 
Daniel a sali victorioso, pasobra e rey mes a wordo convenci cu e Dios di Daniel ta e Dios berdadero (Daniel 6: 26+27). 


Den ningun circunstancia Dios lo laga su pueblo bandona, y Dios a siña nos cu den tur momento nos por yega cerca di 
siguiente forma: 
Si Mi pueblo, cu ta wordo yama na Mi nomber, humiya nan mes y haci oracion y busca Mi cara y bira for di nan mal camin- 
danan, e ora ey lo Mi tende for di cielo,i lo Mi pordona nan pica y cura nan tera (2 Cronicanan 7:14). 


Nos mester siña nos yiunan, cu den tur circunstancia Dios ta nos refugio y fortaleza, y prome cu recori na violencia, arma, 
pelea y hasta crimen, busca e cara di Dios, arepenti, confesa pica, pasobra Dios semper ta fiel y husto pa pordona. 


Humiya boso mes anto bao di e man poderoso di Dios, pa E por halsa boso na e tempo apropia. Tirando boso preocupa- 
cion riba dj’E pasobra E ta percura pa boso (1 Pedro 5:6+7). 


Sea keto y sabi cu Ami ta Dios, lo Mi wordo halsa memey di e nacionnan, lo Mi wordo halsa riba tera. Señor di ehercitonan 
ta cu nos e Dios di Jacob ta nos refugio (Salmo 46:10+11). 


Awe ta bon momento pa reconoce Dios den bo bida, y no sigui biba pa biba, pero duna honor y respet na esun cu por haci 
tur cos bira realidad den bo bida, ora abo tuma e decision di entrega bo bida na Cristo Hesus. Awe ta e dia di bo salbacion. 


Sinceramente Pastor Marcel Balootje 


No ta cu forsa, ni poder, pero pa medio di mi spirito dios ta bisa 

WILLEMSTAD - Siman pasa un tribunal civil local a 
continua cu e telaraña di bancarota di Insel Air pero pa un 
motibo poco uza esta, Griffier di Corte di Husticia a haci un 
demanda pa cobra Insel Air un cargo administrativo mucho 
mas halto den un veredicto anterior. Den un veredicto ante- 
rior Griffier di Corte a haci un demanda di algo mas cu 900 
florin pero ora nan a tende cu un dje partidonan keto bay ta 
kere cu nan por saca 100 miyon dollar for di Venezuela, nan 
a subi nan tarifa na 50.000 florin. 


Den e caso aki tabata Korpodeco contra e Curatornan 
Roy Botse y M.H.M. Janssen den e bancarota di Insel Air 
International B.V., cu tabatin mr. R.F. van den Heuvel como 
apoderado y Maduro & Curiel’s Bank N.V. cu ta e partido 
cu contrapartida ta ser convoca pa presidente den Corte di 
Husticia den tratamento dje apelacion. Na october di 2021 
Korpodeco a bay den apelacion contra un veredicto cu corte 
di prome instancia a dicta dos luna prome. Basicamente 
Korpodeco a pidi pa condena e curator pa paga e gastonan di 


ambos caso. E curator naturalmente a pidi hues pa confirma 
e veredicto original y condena Korpodeco pa paga tur gasto 
dje caso cu e tarifa di mas halto plus interes. 


DICON E TARIFA MAS HALTO AWOR 
Esencia dje caso ta pa haya un contesta riba ken tin derecho 
pa cobra un debe di decenas di miyones di dollar cu ta forma 
parti di loke Venezuela debe Insel Air pero cu Venezuela 
no kier a paga. Korpodeco a argumenta cu no por deter- 
mina balor dje claim y e chens ta poco cu Banco Central di 
Venezuela lo paga loke Insel Air ta claim. 
Griffier di corte sinembargo ta insisti cu e motivacion di 
Korpodeco su argumento tin interes financiero te cu nan 
ke fiha e derecho di Griffier mas halto posibel cu ta 50.000 
florin. 
Ainda mester paga NAf 14.100,- riba e costo pa procesa e 
claim den corte y corte a dicta cu lo duna Korpodeco te dia 
28 di maart awor pa completa e griffie kosten. Dia 18 di april 
hues lo dicta veredicto den e caso pa bisa ken tin rason. 


WILLEMSTAD - Diaranson 25 di januari ultimo e ciudadano 
Joell S. di 31 aña di edad tabata den sala di corte acusa di 
posesion di arma di candela, esta un pistol Prieto Beretta 
modelo 84 BB, plus e municion corespondiente. Pero pa 
dia 4 di october 2022 tabatin mas acusacion contra dje, 
pasobra a haya Joell S. cu 201 gram di cocaina reparti den 
102 saco di plastic, mas 172 gram di marihuana. E fuerte 
sospecho cu a surgi mesora ta cu Joell S. ta deal den droga, 
pero Joell a nenga esaki redondamente. Polisnan a bishita 
negoshinan caminda e acusado sa sinta, ya cu tin bisa cu ta 
ey e sa bende droga. Joell S. a insisti cu e droga tabata pa 
uzo propio y cu e ke evita cu cada biaha e mester subi caya 
pa cumpra droga. Hopi largo Joell S. a sigui na palabra pa 
insisti cu e no ta den e negoshi di droga. Apart di e droga 
cu a hay’e cune, con cu bay con cu bini, posesion di arma 
di candela ta sigui ta un hecho castigabel. Fiscal señora mr. 
Eva Bos a yega na un demanda di 24 luna castigo di prizon. 


Segun tratamento di e caso tabata tumando luga y cu e 
abogado señora Alicia Blonk a bini na palabra e abogado 
aki a trece padilanti cu tin documentonan importante cu ta 
un dia prome cu e caso den corte el a ricibi, di manera cu 
e tempo tabata demasiado poco pa studia nan debidam- 
ente. Esey ta haci cu como abogado, encarga cu e defensa, 
mester mas tempo pa preparacion. Como tal e abogado a 
pidi pa wanta cu tratamento di e caso. Tanto fiscal mr. Eva 
Bos como hues mr. Sigmar Carmelia a mustra comprension 
pa e argumentonan di señora mr. Blonk y a bay di acuerdo 
pa wanta cu tratamento di e caso te diabierna 17 di februari 
ultimo pa 4or di atardi. 


Enfin diabierna 17 di februari tratamento di e caso a 
continua, cu abogado señora Alicia Blonk mencionando cu 
a detene Joell fuera di tur regla, como tal husticia a actua 
robes, segun e abogado y no tin rason pa persigui’e di e 
forma aki. Tog hues mr Sigmar Carmelia a bay di acuerdo 
cu un castigo mucho mas abou, esta 18 luna di cua 6 luna 
condicional, mara na un periodo di prueba di 3 aña. Tambe 
e hues a dicidi cu e placa cu ta pertenece na Joell, pero 
polisnan a bay cu ne, mester duna Joell bek. 


Insel Air ta un pasadia cu no ke pasa pa caba 


E compania a bati bancarota lagando 
debe di mas cu 100 miyon florin atras 


Joell S. a ricibi un 
castigo bastante modera 

WILLEMSTAD - Continuando cu un investigacion rela- 
ciona cu casonan di menasa y/o instigamento di otronan 
publicamente pa haci uzo di violencia contra agente(nan) 
policial e team di recherche di VVC a haci e prome deten- 
cion. Diamars 21 di februari 2023 alrededor di 11.15’or di 
mainta, e team di Recherche di VVC riba ordo di Fiscal di 
Ministerio Publico a haci detencion di e homber sospechoso: 


J.B.A.C., nace na Corsou di 23 aña di edad. Detencion a 
tuma luga na su cas na Caya Sincuria. 


A presenta e sospechoso dilanti un fiscal auxilia cu despues 
di interogacion a ordena su encarcelamento pendiente di 
mas investigacion. Investigacion den e caso aki ta continua 
y no ta exclui mas detencion. 


WILLEMSTAD - Bou di e circunstancia cu Corsou tabata 
den gara di e celebracion y turbulencia di carnaval e noticia 
a pasa desapersibido cu Corte a propina Hospital Advent un 
golpi duro cu rechaso di nan peticion pa condena gobierno 
pa paga nan un compensacion di 7.5 miyon florin y banda 
di esaki gobierno paga salario dje dokternan cu ta traha na 
Advent. 
Ta for di 2010 Advent ta pidiendo gobierno pa autorisa nan 
aumenta nan tarifanan pero prome cu esey ta for di 22 aña 
pasa Advent ta pone presion riba gobierno pa aumenta e 
tarifanan cu nan por cobra pa cuido medico. Siendo ,cu na 
2009 gobierno a autorisa SEHOS pa subi su tarifanan. 
E peticionnan cu Advent haci na gobierno ta pa admiti cu 
gobierno (of SVB) cu gobierno admiti cu nan a comporta 
ilegalmente contra Advent dor di keda sin permiti nan 
aumenta nan tarifanan. 
Pa gobierno admiti cu CMC ta haya un trato privilegia cu 
e permit cu nan a haya pa subi nan tarifanan compara cu 
Advent pa mesun tipo di cuido. Advent a pidi gobierno pa 
paga CMC mesun tarifa cu nan ta permiti CMC cobra cumin- 
sando for di januari 2019. 


Seguidamente Advent a pidi hues pa obliga gobierno pa nan 
paga e specialistanan cu ta den servicio di Advent y obliga 
gobierno of SVB (cu no tin arte ni parti den stipulacion di 
tarifa) pa paga salario di specialistanan. E pakete di salario 
dje specialistanan cu ta den servicio di Advent ta monta 
NAf 7.561.652 cu forsa retroactivo di 2013 te cu 2020 y 
obliga gobierno pa paga Advent NAf 4.386.328. Esey ta e 
diferencia cu Advent a paga su specialistanan y te suma 
cu Advent mester a haya cerca gobierno of SVB pa paga e 
specialistanan di Advent. Tur esaki cu forsa retroactivo di 


7 aña entre 2013 y 2020. Advent a pidi hues pa condena 
gobierno pa paga Advent NAf 4.941.646,99 cu interes cu 
advent a pre-financia pa cuida pashentnan di SVB. 
Advent a pidi pa hues condena gobierno pa paga nan e daño 
perhuicio cu nan a sufri como consecuencia di inflacion for di 
2001 te awe. Esey ta monta na e suma di NAf 5.955.512,54. 
Banda di esaki Advent a demanda pa gobierno paga nan 5 
miyon como voorschot. 
Advent a splica hues cu nan no por cubri nan gastonan cu e 
tarifanan absoluto cu ta data for di 2001 y actualmente ta 
den crisis financiero serio pasobra no a adapta e tarifanan 
4ana pasa. 
Te cu 2019 advent a logra tene cabes riba awa dor di tene 
su gastonan abo, paga poco salario y pospone inversion 
y sin tuma personal nobo den servicio. Esaki no por sigui 
sino Advent mester cera su porta a corto plaso. Nan mester 
haya un inyeccion temporal di 5 miyon florin te dia Corte 
tuma un decision definitivo. Gobierno na su turno no ta kere 
cu Advent ta den un situacion di emergencia pasobra te cu 
2018 Advent tabata haci ganashi y gobierno ta rechasa e 
reclamo cu ta trata advent inhustamente. 


Nan ke pa gobierno paga salario di dokternan 


Advent a perde claim di 7.5 miyon contra gobierno 


Detencion relaciona cu caso 
di menasa y/of instigamento 

Jesus a bisa “ Ami ta resurreccion y Bida! 
Esun cu kere den Mi lo biba eternamente.” 


Cu profundo tristesa pero conforme cu boluntad 
di Dios, nos ta participa fayecimento di: 


Felicia Franken 
Cariñosamente yama “Chichi” 
*20-11-1939 - †19-02-2023 


Na nomber di su: 
Yiunan: 
Erlinda y Jorge Pinilla-Kelly y yiu Deanna 
Joselito y Sixta Lilive Perozo-Kelly y yiunan 


Ruman: 
Petra Rosalia Franken 


Famianan: 
Franken, Pinilla, Kelly, Tromp, Perozo, Trimon, Gei, 
Boekhoudt, Dijkhoff, de Mey, Brete, Erasmus 


Nos ta pidi disculpa si den nos tristesa nos por a 
lubida un famia of amistad. 
Acto di despedida y entiero lo tuma lugar na 
Royal Funeral Home diahuebs 23 di februari 2023 
di 2’or pa 4’or di atardi. 


Despues lo sali pa Santana Central Sabana 
Basora. 


Nos ta lamenta cu despues di entiero nos no por 
ricibi bishita di condolencia na cas. 


Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu profundo sentimento y memoria carga 
cu dushi momentonan, nos ta anuncia e 
fayecimento di nos kerido, pareha, tata, opa, 
ruman, tio, primo, sua y amigo: 


Jaime 
Dionisio Coeriël 
*3 di oktober 1934 - †17 di februari 2023 


Na nomber di su: 
Pareha: 
Ingrid Croes 


Yiu: 
Xiomara Gysbertha- Coeriel y 
Gurtni Gysbertha. 


Yiunan di criansa: 
Maria Thompson y 
Manuela Thompson. 


Rumannan: 
Mirna y Kiki Aniceta 
vda. Stella Faneyte 
Ericio Coeriël 


Nietonan: 
Anais Kirindongo-Mogen y Gerald Mogen. 
Jeancarlos Kirindongo y famia. 
Alexander Gysbertha. 
Chaiska Cijntje- Gysbertha y Abdi Cijntje. 
Naemi Gysbertha. 


Nieto di criansa: 
Sueallen Hassell 


Bisanietonan: 
Nathaniel, Ti-pharmy, 
Safira, Aidan, 
Amiah y Jeancaelen. 


Demas famia: 
Adele Oster y famia 


Primo(a)nan, subrino(a)nan, sua y cuñanan, 
ihanan, conocirnan/amigo(a)nan di cas di 
Partido AVP, bisiñanan, amigo(a)nan cu ta hopi 
pa menciona y demas famia. 


Su dokter di cas: 
Usha Ramcharan 


Ex-coleganan di Prison Koraal Specht 
Personal di Cas di cuido Oasis y Betesda 


Nos disculpa si den nos tristesa nos por a lubida 
algun famia. 


Ta invita demas famia, bisiña, amigo- y 
conocirnan, pa e acto di despedida cual lo 
tuma lugar diasabra, 25 di februari 2023, for 9 
or pa 11 or di mainta na Aurora Funeral Home. 
Cremacion lo tuma lugar den seno familiar. 


Oportunidad pa condolencia lo ta diabierna, 
24 di februari 2023, for di 7 or pa 9 or di anochi 
na Aurora Funeral Home. 


Ta lamenta cu despues di despedida no ta ricibi 
bishita di condolencia na cas. 


Laga tur loke ta spera mi ta bunita 
Laga tur locual cu mi 
encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu profundo tristeza nos ta anuncia cu a fayece: 


Lucia Gerson Lamiz 
*04-03-1941 - †21-02-2023 


Acto di despedida ta wordo anuncia despues. 


“Señor ta mi wardador, mi’n tin falta di nada 
Den cunucu di yerba berde e ta ponemi 
sosega. E ta hibami na awa trankil, 
Pa mi bolbe haña forsa”. 
Salmo: 23 


A fayece Cristianamente: 


Manuel Martinho 
da Silva Cristo 
*04-09-1950 - †18-02-2023 


Acto di entiero lo wordo anuncia despues. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. - Salmo: 23 


Cu inmenso pena y dolor na nos curason, nos 
ta anuncia fayecimento inespera di nos Tata, 
ruman y omo stima: 
Romulo Simeon Ruiz 
Mihor conoci como:” Roque, Roki” 
Na edad di 78 aña 


Acto di entiero lo wordo anuncia despues. 


Ki alegria, ora nan a bisa mi: 
“Ban cas di Señor!” I awor, ata mi aki para na bo 
porta Señor. - Salmo 122 


Cu hopi tristeza pero conforme boluntad di DIOS, 
nos ta anuncia fayecimento cristian di: 
Teresita de Cuba 
Mihor conoci como “Chita”, “Treesje” of “Tere” 
*23-8-1933 - †19-2-2023 


Acto di entiero lo wordo anuncia despues 


Gradicimento 


Na nomber di su esposa, yiunan y demas famia: 


Jacinto Demetrio 
Geerman 
*22-12-1936 - †13-2-2023 


Danki na tur famia, bisiñanan, conocirnan, 
Dr. Singh y oficina, ambulance y 911, 
Pastor Toti pa e bunita palabranan di consuelo, 
pa tur cu tabata cu nos durante enfermedad y 
entiero di nos defunto stima. 


Boso presencia tabata un sosten pa nos. 
Diasabra 25-2-2023 pa 7or di anochi na Misa 
Santa Filomena Paradera lo bai tin un Santo 
Sacrificio di Misa pa descanso di alma di nos 
defunto stima. 

Menschen die wir lieben bleiben für immer, 
denn sie hinterlassen Spuren in unseren Herzen. 


‘Wenn Ihr mich sucht, dann sucht mich in Euren 
Herzen. Habe ich dort einen Platz gefunden, 
werde ich immer bei Euch sein.’ Antoine de 
Saint-Exupéry 


We deeply regret the loss of a lovable, talented 
and most kind-hearted person who left traces of 
his life in our hearts by his presence. You quietly 
disappeared out of our lives…but never from our 
hearts and minds. You will be missed deeply and 
we will never forget you. 


Emir (Sadi) Sadikovic 
12 januari 1959 - 11 februari 2023 


Mother: 
Bedija and Gunter Dübner 


Sister: 
Suzana and Peter Römer 
Benjamin Römer 


Blended family: 
Ivolaine and Ricardo 
Yrishar 
Senna 
Jeanine and Gert-Wim 
Jules 


and everyone who loves you...! 


Funeral will be held on 
Thursday Februari 23rd 2023 
at the Aurora Funeral Home from 2pm to 4pm 


Salmo 23: Señor ta mi wardado pues mi no tin falta 
di nada. 


Cu tristesa na nos curason pero cu boluntad di Dios. 
A fayece Cristianamente 


Sra. Rodelfina 
Angeles Leito 
Mihor conoci como Fin-Fina-of Nana 
*02-Oktober-1923 – +16 Februari 2023 


Nomber di su yiunan: 
Enid Nassy 
– Astrid y Rolando 


Irene Nassy 
- +Robert-Marlene - Rudy 


Ursy Nassy 
– Sharine (Lily) 


Judith Nassy 
-Janiro y Deyanira 


Erwin Nassy – Minerva Nassy Martes 
-Shaheen – Sharon – Sharizette – Shermehen 


Ronald Nassy (Ronny) 
-David – Nathalie 


Shirley Nassy 
-Sisline – Suhaill 


+ Yvonne Cristina-Nassy – Frank Cristina 
Robert - Rupert 
+ Eric Nassy – Ramonita Koolman 
Germayne 


Astrid Nassy – Elvin Boekhoudt 
-Gregory – Juraima – Lai-Tim - Herbert 


Nieta manera su yiu muher: 
-Juraima Nassy – Oswald Yarzagaray 


Su tutu mama nan 
-Joshuen Y Cayden Yarzagaray 


Tur su bisanieto (a) nan tatara nietonan Su subrino 
(a) nan prima y primonan y hijanan. 


Su Dokter di cas stima Dr. Reynold Luchmun y 
famia y assistente 
Herbert Faulborn (Herbucho) 
Carlos How 
Pacheco Eisden (Panseico) 
Su mihor amiga Imelda Molina Schoop 


Su ex bisiñanan: 
Mirtha Mimi Petronia y rumanan y famia 
Viviana Ansjeliena y famia (korsow) 


Su manicuristanan: 
Kari y Marlene 
Bea 


Su peluquera: Ramona 


Y demas famia: Leito,Nassy, De Cuba, Calmes, 
Cotarelo-Idigoras,Eisden, Cristina, How, Faulborn, 
Yarzagaray,Stuart, Martinus, Kelkboom. 


Si den nos tristesa por a lubida algun famia nos 
disculpa. Acto di despedida y cremacion lo tuma 
luga 22 februari 2023 Na Pray Funeral home na 
San Nicolas. Orario 9:00AM-11:00AM 


Por fabor no manda krans ni flor door cu ta un 
cremacion. 
Nos ta lamenta cu no lo ricibi bishita di 
condolencia ni prome ni despues di cremacion 
na cas. 


De Mens schikt, maar God beschikt 


Met intens verdriet delen wij mee dat Rudolf E. 
Offringa, echtgenoot, vader,grootvader, broer, 
oom schoonbroer en vriend ons heeft verlaten. 


Rudolf E. Offringa 
Zonsopgang: 19 maart 1956 te Den Helder 
Zonsondergang: 14 februari 2023 te Aruba 


Echtgenote: 
Esther Williams 


Kinderen: 
Quincy Offringa en echtgenote Nienke Offringa 
Sarah-Quita Offringa 


Kleindochter: 
Yarah Celine-Luz Offringa 


Broers: 
Danny Offringa echtgenote Anja Offringa-Punt 
Pieter Offringa echtgenote Linda Offringa-Lo-Fo- 
Sang 


Schoonzussen: 
Desiana Peeters-Williams en echtgenoot Harry 
Peeters 
Elaine Williams 
Ruth WIlliams 
Natasha Williams-Phatela en echtgenoot 
Thabang Phatela 


Neef: 
Jurriaan 


Nichtjes: 
Sanne, Eva & Anne-Fleur in Nederland 
Sandy, Chandra & Mandy in Sint Maarten 
Allyshanee in Nederland 
Itumeleng, Dineo & Senate in Namibië 
Verzorgster: 
Adriana Castrillon 


Ruud toonde liefde, blijdschap, vrede, geduld, 
vriendelijkheid, mildheid, trouw, tederheid en 
zelfbeheersing 


Condoleance te Aurora Funeral Home: 
op donderdag 23 Februari 6pm-9pm 
Condoleance & uitvaart op vrijdag 24 februari 
2pm-4pm gevolgd door begrafenis te Sabana 
Basora Begraafplaats. 


Wij ontvangen graag herinneringen, verhaaltjes 
en condoleances via 
e-mail: Donrodolfo1402@gmail.com 


“Wie in mij gelooft zal leven, 
ook wanneer hij sterft, en ieder die leeft en 
in mij gelooft zal nooit sterven.” 
Conform de wil van God, en na een prachtig 
leven samen, moet ik afscheid nemen van mijn 
lieve man. 
Peter B. Markus 
*25 Mei 1946, Voorburg, Ned. 
†19 Februari 2023, Aruba 


Datum en uur van de afscheid 
zal later vermeld worden. 


